Boreslau I Chrobry (Boreslau o Valient) (992-1025) siguió ixa mesma politica pro-chermana, teneba buenas relacions con Otón III y casó a la suya filla con o margrau Hermann I de Meissen. Os polans facioron més fuerte a suya posición hechemonica entre os eslavos occidentals sozmetendo a los bislans y conquerindo Cracovia. En l'anyo 1000 creyó o arcebispato en Gniezno con churisdicción sobre os bispatos de Wroclaw, Cracovia y Kolberg, o que fa que Polonia siga una provincia eclesiastica independient d'as provincias eclesiasticas alemanas, pendendo dreitament de Roma. En l'anyo 1002 Boreslau Chrobry creba con a ideya universalista d'un imperio d'a cristiandat y cambeya de politica, defendendo intreses polacos contra l'Imperio y contra Bohemia.[1] En 1025 consigue o reconoiximiento d'o suyo títol reyal. A conversión d'os polacos a lo cristianismo creyó una falca cristiana que dixó solos a los vendos, que ya no podioron resistir a colonizazión alemana como enantes heban feito con bravura.